Oscar-moordsaak: Een groot weglating uit lys van getuiesOscar Pistorius op 19 Augustus 2013 in die Pretoriase landdroshof Foto: Werner Beukes/SAPA Alhoewel die staat aangedui het dat hy 107 getuies in sy saak het teen Oscar Pistorius, is daar een opvallende weglating, berig EWN. Die Springbok-rugbyspeler Francois Hougaard se naam was wel op die voorlopige lys van getuies, maar sy naam het nie Maandag op enige lys verskyn nie. EWN berig dat staatsaanklaers egter steeds vir Hougaard soos ‘n getuie kan hanteer en met hom in gesprek kan tree. Hougaard en Reeva Steenkamp, wat op 14 Februarie in Pistorius se huis doodgeskiet is, was in ‘n verhouding voordat Steenkamp en Pistorius begin kuier het. In die weke na die skietvoorval het gerugte die ronde gedoen dat ‘n teksboodskap van Hougaard aan Steenkamp moontlik aanleiding gegee het tot die vermeende uitval tussen Pistorius en Steenkamp voor die skietery. Bure beweer hulle het ‘n gegil gehoor voordat skote in die atleet se huis afgevuur is. Selfoondata van die nag van die skietery het egter geen rekord van ‘n oproep of ‘n teksboodskap van of na Hougaard nie. Pistorius het Maandag vlugtig in die Pretoriase landdroshofverskyn waar die saak na die Noord-Gautengse hooggeregshof oorgeplaas is. Die saak sal na verwagting op 3 Maart 2014 begin. Pistorius voer aan hy het haar vir ‘n oortreder aangesien, maar die staat sal aanvoer dit was moord met voorbedagte rade. Klik hier vir die volledige lys van getuies.